(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΖ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ Δ΄

Τρίτη 24 Ιουλίου 2018

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Έκφραση εκ μέρους του Ελληνικού Κοινοβουλίου και του Προέδρου του, του κ. Νίκου Βούτση, της οδύνης και της βαθιάς θλίψης για την ανείπωτη τραγωδία που έπληξε την Αττική, που έπληξε τη χώρα, σελ.
2. Έκφραση συλλυπητηρίων για τα θύματα της φονικής πυρκαγιάς στο Μάτι, σελ.
3. Επί διαδικαστικού θέματος, σελ.
4. Ανακοινώνεται ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν. 3126/2003 «Ποινική Ευθύνη των Υπουργών», όπως ισχύει, την 20-7-2018: Δύο (2) ποινικές δικογραφίες που αφορούν στον Υπουργό Εξωτερικών κ. Νικόλαο Κοτζιά, ποινική δικογραφία που αφορά στον Αναπληρωτή Υπουργό Υγείας κ. Παύλο Πολάκη, ποινική δικογραφία που αφορά στους πρώην Υπουργούς κ.κ.: α) Μιχάλη Λιάπη, β) Κωστή Χατζηδάκη, γ) Ευριπίδη Στυλιανίδη, δ) Δημήτρη Ρέππα, ε) Γιώργο Αλογοσκούφη, στ) στον πρώην Υφυπουργό Πέτρο Δούκα και στις 24-7-2018 ποινική δικογραφία που αφορά στους πρώην Υπουργούς κατά τα έτη 2013 έως τον Μάιο του 2015: α) Οικονομικών, β) Δικαιοσύνης, Διαφάνειας και Ανθρωπίνων Δικαιωμάτων, γ) Δημόσιας Τάξης και Προστασίας του Πολίτη, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Πέμπτης 26 Ιουλίου 2018, σελ.
2. Συζήτηση επικαίρων ερωτήσεων:
 α) Προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Μεγάλες καθυστερήσεις στην αποπληρωμή των δικαιούχων των προγραμμάτων καταπολέμησης της ανεργίας του ΟΑΕΔ», σελ.
 β) Προς τον Υπουργό Παιδείας, Έρευνας και Θρησκευμάτων, με θέμα: «Ανάγκη αντιμετώπισης του φαινομένου του bulling», σελ.

ΠΡΟΕΔΡΕΥΩΝ

ΛΥΚΟΥΔΗΣ Σ. , σελ.

ΟΜΙΛΗΤΕΣ

Α. Έκφραση συλλυπητηρίων για τα θύματα της φονικής πυρκαγιάς στο Μάτι:
ΓΑΒΡΟΓΛΟΥ Κ. , σελ.
ΗΛΙΟΠΟΥΛΟΣ Π. , σελ.
ΚΑΤΣΑΦΑΔΟΣ Κ. , σελ.
ΛΥΚΟΥΔΗΣ Σ. , σελ.
ΦΩΤΗΛΑΣ Ι. , σελ.

Β. Επί διαδικαστικού θέματος:
ΛΥΚΟΥΔΗΣ Σ. , σελ.

Γ. Επί των επικαίρων ερωτήσεων:
ΓΑΒΡΟΓΛΟΥ Κ. , σελ.
ΗΛΙΟΠΟΥΛΟΣ Π. , σελ.
ΚΑΤΣΑΦΑΔΟΣ Κ. , σελ.
ΦΩΤΗΛΑΣ Ι. , σελ.

ΠΡΑΚΤΙΚΑ ΒΟΥΛΗΣ

ΙZ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΤΜΗΜΑ ΔΙΑΚΟΠΗΣ ΕΡΓΑΣΙΩΝ ΤΗΣ ΒΟΥΛΗΣ

ΘΕΡΟΥΣ 2018

ΣΥΝΕΔΡΙΑΣΗ Δ΄

Τρίτη 24 Ιουλίου 2018

Αθήνα, σήμερα στις 24 Ιουλίου 2018, ημέρα Τρίτη και ώρα 17.02΄, συνήλθε στην Αίθουσα της Γερουσίας του Βουλευτηρίου το Τμήμα Διακοπής Εργασιών της Βουλής (Α΄ σύνθεση) για να συνεδριάσει υπό την προεδρία του Ζ΄ Αντιπροέδρου αυτής κ. **ΣΠΥΡΙΔΩΝΟΣ ΛΥΚΟΥΔΗ**.

**ΠΡΟΕΔΡΕΥΩΝ (Σπυρίδων Λυκούδης):** Κυρίες και κύριοι συνάδελφοι, αρχίζει η συνεδρίαση.

Θέλω από την αρχή και πριν μπούμε στην συζήτηση των επικαίρων ερωτήσεων να εκφράσω εκ μέρους του ελληνικού Κοινοβουλίου και του Προέδρου του, του κ. Νίκου Βούτση, την οδύνη μας και τη βαθιά μας θλίψη για την ανείπωτη τραγωδία που έπληξε την Αττική, που έπληξε τη χώρα μας.

Η ελληνική Βουλή και ο Πρόεδρός της εκφράζουν την αλληλεγγύη και την αμέριστη συμπαράστασή τους στις οικογένειες των θυμάτων και γενικά σε όλον τον πληγέντα πληθυσμό. Δηλώνουμε, ως Έλληνες Βουλευτές, ως ελληνική Βουλή, ότι θα συμβάλλουμε στο μέτρο των δυνατοτήτων μας, όπως μπορούμε, για να μετριάσουμε τον πόνο -αν μπορεί να μετριαστεί ο πόνος- αυτής της τραγωδίας.

Κυρίες και κύριοι συνάδελφοι, εισερχόμαστε τη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινάμε με την έκτη με αριθμό 7/16-7-2018 επίκαιρη ερώτηση πρώτου κύκλου του Βουλευτή Αχαΐας της Νέας Δημοκρατίας κ. Ιάσονα Φωτήλα προς την Υπουργό Εργασίας, Κοινωνικής Ασφάλισης και Κοινωνικής Αλληλεγγύης, με θέμα: «Μεγάλες καθυστερήσεις στην αποπληρωμή των δικαιούχων των προγραμμάτων καταπολέμησης της ανεργίας του ΟΑΕΔ».

Στην ερώτηση θα απαντήσει ο Υφυπουργός Εργασίας, κ. Αθανάσιος Ηλιόπουλος.

Κύριε Φωτήλα, έχετε τον λόγο.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, η αλήθεια είναι ότι νιώθω λίγο αμήχανα και δεν ξέρω κατά πόσο είναι δόκιμη η συζήτηση μιας επίκαιρης ερώτησης σήμερα, την ώρα που βιώνουμε αυτήν την εθνική τραγωδία.

Κατ’ αρχάς, θέλω να εκφράσω τα ειλικρινή μου συλλυπητήρια στους συγγενείς των θυμάτων. Στη συνέχεια θα ήθελα να εκφράσω τη βαθιά μου ευγνωμοσύνη αλλά και τον θαυμασμό μου στο προσωπικό και της Πυροσβεστικής και του ΕΚΑΒ και των νοσοκομείων. Πολλοί από τους εργαζόμενους των νοσοκομείων –να το τονίσουμε- διέκοψαν εντελώς μόνοι τους, οικειοθελώς, χωρίς κάποιος να τους το ζητήσει, τις άδειές τους και γύρισαν πίσω για να συνεισφέρουν. Τέλος, θέλω να ευχαριστήσω όλους τους συμπολίτες μας που προσφέρουν εθελοντικά είτε με προσωπική τους εργασία είτε με τρόφιμα και νερό, σε όλους αυτούς τους συνανθρώπους που βρέθηκαν σ’ αυτήν την πραγματικά οδυνηρή κατάσταση.

Σήμερα, η αλήθεια είναι ότι είναι ώρα μόνο για ενότητα και αλληλεγγύη και όχι για αντιπαράθεση. Θα προσπαθήσω, λοιπόν, να μην αυξήσω καθόλου τους τόνους σήμερα, γιατί θα είναι το τελευταίο πράγμα που θα ήθελα.

Έρχομαι, λοιπόν, στο θέμα της επίκαιρης ερώτησης.

Κύριε Υπουργέ, στην καθημερινότητα των πολιτών, αλλά και σε όλες τις κατά καιρούς μετρήσεις της κοινής γνώμης που γίνονται, η βασική ανησυχία της χώρας για την επόμενη μέρα είναι η αντιμετώπιση της ανεργίας.

Εμείς, στη Νέα Δημοκρατία, υποστηρίζουμε ότι μακροπρόθεσμα η αντιμετώπιση αυτού του μείζονος κοινωνικού προβλήματος μπορεί να αντιμετωπιστεί με την υλοποίηση μικρών και μεγάλων ιδιωτικών επενδύσεων στη χώρα μας που θα δημιουργήσουν με τη σειρά τους καλοπληρωμένες θέσεις εργασίας. Υποστηρίζουμε, επιπλέον, την ύπαρξη κινήτρων στον ιδιωτικό τομέα για τη δημιουργία θέσεων εργασίας για ανέργους. Γνωρίζουμε ότι υπάρχουν προς αυτήν την κατεύθυνση –κι έχουμε κι εμείς ως Νέα Δημοκρατία υλοποιήσει- προγράμματα επιδότησης μικρομεσαίων επιχειρήσεων για υλοποίηση προγραμμάτων πρόσληψης ανέργων στον ιδιωτικό τομέα και από τις κοινωνικές συνεταιριστικές επιχειρήσεις.

Η δική μου επίκαιρη ερώτηση ήρθε ως συνέπεια της ανησυχίας μου για την πορεία υλοποίησης των ως άνω προγραμμάτων και σας τη μεταφέρω, γιατί έγινα δέκτης παραπόνων στην εκλογική μου περιφέρεια, στην Αχαΐα. Όμως, νομίζω ότι το πρόβλημα είναι γενικότερο λόγω του γεγονότος ότι το πρόγραμμα του ΟΑΕΔ ως ενδιάμεσου φορέα που προκηρύχθηκε στα τέλη του 2016 και ξεκίνησε να υλοποιείται στις αρχές του 2017 για πρόσληψη δέκα χιλιάδων ανθρώπων ηλικίας 30 έως 49 χρόνων σε μικρομεσαίες επιχειρήσεις δεν έχει ακόμη, εν έτει 2018, αποπληρώσει τους δικαιούχους του και αυτό παρά τις διαβεβαιώσεις των αρμόδιων υπηρεσιακών παραγόντων ότι σύντομα θα γίνει αποπληρωμή του ήδη λήξαντος προγράμματος.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Θα χρειαστώ την ανοχή σας για ένα λεπτό, κύριε Πρόεδρε.

Έτσι, επιβαρύνονται περαιτέρω οι μικρομεσαίες επιχειρήσεις, που γνωρίζετε, κύριε Υπουργέ, ότι έχουν ήδη υποστεί τεράστια επιβάρυνση λόγω του μισθολογικού κόστους και των ασφαλιστικών εισφορών που καλούνται να καταβάλλουν συνέπεια της δικής σας πολιτικής. Μάλιστα, τα χρήματα του προγράμματος προέρχονται κυρίως από ευρωπαϊκούς πόρους και είναι –νομίζω- πραγματικά απαράδεκτο να μην έχουν αποπληρωθεί ακόμη οι δικαιούχοι.

Θέλω, λοιπόν, κατ’ αρχάς, κύριε Υπουργέ, να μου πείτε για ποιους λόγους έχει καθυστερήσει η αποπληρωμή των δικαιούχων του προγράμματος και ποιο είναι το χρονοδιάγραμμα για την ολοκλήρωση των υποχρεώσεων του ΟΑΕΔ προς τους δικαιούχους. Επίσης, θα ήθελα να μου πείτε εάν υπάρχουν και άλλα προγράμματα που δεν έχει προχωρήσει ανάλογα η αποπληρωμή τους.

Στη δευτερολογία μου θα προχωρήσω στο θέμα της διοχέτευσης αυτών των αποθεματικών, τα οποία αντί να διοχετεύονται στην αγορά εργασίας, διοχετεύονται στα αποθεματικά της Τράπεζας της Ελλάδος. Αυτό θα το συζητήσουμε στη δευτερολογία.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ευχαριστώ, κύριε Πρόεδρε.

Κύριε Φωτήλα, νομίζω ότι ήταν πολύ σωστή η εισαγωγική σας παρατήρηση για την κρισιμότητα της σημερινής ημέρας. Νομίζω ότι στον κόσμο που πρέπει να ευχαριστήσουμε είναι και οι άντρες και οι γυναίκες που δουλεύουν στο λιμενικό και στον στρατό. Ειδικά, από τον κόσμο του λιμενικού έχει υπάρξει μια τεράστια προσπάθεια τις τελευταίες ημέρες. Αν δεν κάνω λάθος, μόνο από τη δράση του λιμενικού απεγκλωβίστηκαν περισσότεροι από εξακόσιοι ογδόντα άνθρωποι χθες. Όλοι μπορούν να καταλάβουν το μέγεθος.

Θα μπω λίγο συγκεκριμένα στην ερώτησή σας και θα απαντήσω στο δεύτερο σκέλος στη δευτερολογία μου.

Σχετικά με το «Πρόγραμμα 30-49» -που επιχορηγεί επιχειρήσεις για την απασχόληση ανέργων ηλικίας 30-49 ετών- είναι αυτό που λέμε πρόγραμμα νέων θέσεων εργασίας, το οποίο επιχορηγεί το 50% του μισθολογικού και μη μισθολογικού κόστους ενός εργαζόμενου με ταβάνι τα 500 ευρώ για δώδεκα μήνες. Το συγκεκριμένο πρόγραμμα που ξεκίνησε αποτελούσε το πρώτο πρόγραμμα κρατικών ενισχύσεων, ακριβώς γιατί ήταν συγχρηματοδοτούμενο στην καινούργια προγραμματική περίοδο. Αυτό δημιούργησε ένα αρχικό πρόβλημα στο πληροφοριακό σύστημα κρατικών επενδύσεων και στη συνεργασία με τον ΟΑΕΔ.

Ακριβώς επειδή αντιμετωπίσαμε γρήγορα αυτό το πρόβλημα, επαναπροκηρύχθηκε το πρόγραμμα με εθνικούς πόρους μέσα από τον ΟΑΕΔ, που ήταν πολύ πιο εύκολη η διαδικασία αποπληρωμής. Πλέον και στο συγκεκριμένο ζήτημα οι αποπληρωμές διεξάγονται κανονικά και η διαβεβαίωση που έχω από την υπηρεσία του ΟΑΕΔ είναι ότι μέσα στο επόμενο δίμηνο δεν θα υπάρχει καμμία πλέον εκκρεμότητα.

**ΙΑΣΟΝΑΣ ΦΩΤΗΛΑΣ:** Μέσω πλατφόρμας;

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς. Διεξάγονται πλέον κανονικά οι αποπληρωμές και νομίζω ότι πολύ σύντομα θα έχουν κλείσει όλα τα προβλήματα που είναι ανοιχτά.

Προφανώς, εδώ είναι που βοηθάει και ο κοινοβουλευτικός έλεγχος, καθώς για οτιδήποτε υποπέσει στην αντίληψή σας για το συγκεκριμένο ζήτημα θα είναι χρήσιμο να επανέλθετε με τις παρατηρήσεις.

Το δεύτερο κομμάτι είναι ότι πλέον έχουν διορθωθεί αυτά τα ζητήματα και θα προκηρυχθούν πολύ σύντομα και άλλα προγράμματα νέων θέσεων εργασίας με τη λογική και των συγχρηματοδοτούμενων, αλλά και από εθνικούς πόρους, γιατί από τη στιγμή που υπάρχουν και τα δυο ταμεία θα ήταν μεγάλο λάθος να μην χρησιμοποιηθεί κάποιο από τα δυο ταμεία.

Εδώ να πω μια φράση μόνο για να γυρίσω στο αρχικό κομμάτι της παρατήρησης. Πριν από λίγο ήμουν στη συνεδρίαση του ΔΣ του ΟΑΕΔ που συζητήθηκαν και κάποια προγράμματα και υπάρχει η σύμφωνη γνώμη και του ΔΣ του ΟΑΕΔ όπως και στις φωτιές του 2007 είχε υπάρξει μια ειδική στήριξη προς ανέργους, έτσι και αυτή τη στιγμή να εξετάσουμε όλες τις οικονομικές δυνατότητες που έχει ο ΟΑΕΔ για να στηρίξει άνεργους, με βάση τα καταστατικά του χαρακτηριστικά στις πληγείσες περιοχές.

Ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Φωτήλα, έχετε τον λόγο για τη δευτερολογία σας.

**ΙΑΣΟΝΑΣ ΦΩΤΗΛΑΣ:** Ευχαριστώ, κύριε Πρόεδρε.

Κύριε Υπουργέ, πραγματικά είναι πολύ καλό αυτό που μας είπατε σήμερα, ότι δηλαδή έχουν ξεκινήσει κανονικά. Βέβαια, θα ήθελα αν υπάρχουν κάποια στοιχεία να μου πείτε πόσοι μέχρι σήμερα έχουν αποπληρωθεί και πόσοι απομένουν και μέχρι πότε πιστεύετε ότι θα έχει ολοκληρωθεί η όλη διαδικασία.

Φαντάζομαι ότι εφόσον λύσατε αυτό το πρόβλημα που αναφέρατε, στα επόμενα προγράμματα δεν θα έχουν τα ίδια προβλήματα και θα γίνει κανονικά η πληρωμή στην ώρα της.

Αυτό το λέω γιατί, όπως είπα και αρχικά, οι επιχειρήσεις που προσλαμβάνουν εργαζόμενους είναι ήδη επιβαρυμένες με το μισθολογικό κόστος και τις ασφαλιστικές εισφορές και δεν μπορούν χωρίς την ενίσχυση του ΟΑΕΔ να αντέξουν την πίεση των δαπανών. Εγώ μέχρι σήμερα είχα την εντύπωση ότι τα ποσά αυτά, κυρίως το μεγαλύτερο ποσοστό τους, είναι επιδοτούμενα. Εσείς τώρα μου λέτε ότι αυτό θα είναι όλο από εθνικούς πόρους, αν κατάλαβα καλά; Ή μέρος του θα είναι από εθνικούς πόρους και μέρος θα είναι από επιδοτούμενα προγράμματα;

Εδώ θα ήθελα να πούμε και μια κουβέντα, γιατί πέρα από τον ν.1160/50, ο οποίος υποχρεώνει κατά κάποιον τρόπο το να μεταθέτουν τα ταμεία τα αποθεματικά τους στην Τράπεζα της Ελλάδος, όμως, εφόσον πρόκειται και για κοινοτικά κονδύλια και για χρήματα τα οποία περιμένουν άνθρωποι προκειμένου να ζήσουν, προκειμένου να καλύψουν τις κύριες ανάγκες τους, νομίζω ότι θα πρέπει κάπως να διοχετεύονται κατευθείαν στην αγορά εργασίας και όχι στα αποθεματικά του ταμείου της Τράπεζας της Ελλάδας.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Κύριε Υπουργέ, έχετε τον λόγο.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Κύριε Φωτήλα, ξαναλέω το εξής για να μην υπάρξει παρεξήγηση. Η ενημέρωση στις υπηρεσίες είναι ότι μέσα στο επόμενο δίμηνο θα έχουν πληρωθεί όλοι. Με μεγάλη μου χαρά να επανέλθω με συγκεκριμένα στοιχεία για το που βρίσκονται οι πληρωμές τώρα. Ένα κομμάτι είναι αυτό.

Δεύτερη παρατήρηση. Προγράμματα νέων θέσεων εργασίας μπορούμε να βγάζουμε και συγχρηματοδοτούμενα και από εθνικούς πόρους. Αυτό που είπα είναι ότι με το που είδαμε το πρόβλημα στο συγκεκριμένο πρόγραμμα, αυτομάτως το επαναπροκηρύξαμε με εθνικούς πόρους, έτσι ώστε να μπορέσουμε να κερδίσουμε τον χρόνο…

**ΙΑΣΟΝΑΣ ΦΩΤΗΛΑΣ:** Αυτό δεν σημαίνει ότι χάσαμε τα...

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Όχι, σε καμμία περίπτωση.

Και τώρα έρχομαι στο δεύτερο κομμάτι της ερώτησής σας. Ενώ πιστεύω ότι είναι πολύ σωστή και καίρια η ερώτηση ως προς το κομμάτι της καθυστέρησης πληρωμών, γιατί όντως ήταν μια πραγματικότητα που έπρεπε να αντιμετωπίσουμε, νομίζω ότι μάλλον έχει γίνει κάποια παρεξήγηση σχετικά με το πρώτο μέρος που λέτε ότι μεταφέρονται ταμειακά διαθέσιμα στην Τράπεζα της Ελλάδος.

Τι γίνεται με τους λογαριασμούς του ΟΑΕΔ; Γνωρίζετε πολύ καλά ότι τα πλεονάζοντα κεφάλαια πρέπει να μπαίνουν στην Τράπεζα της Ελλάδος και όχι στις εμπορικές τράπεζες, όπου το επιτόκιο είναι 3% ενώ σε μια εμπορική τράπεζα είναι 0,6%. Αυτά τα οποία μεταφέρονται δεν σχετίζονται καθόλου με τον προϋπολογισμό που έχει κάθε χρόνο ο ΟΑΕΔ για τα προγράμματα. Δηλαδή τα 500 εκατομμύρια που είχε…

**ΙΑΣΟΝΑΣ ΦΩΤΗΛΑΣ:** Είναι πέρα από αυτά.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς. Και δεν μεταφέρονται σε καμμία περίπτωση συγχρηματοδοτούμενα που προκύπτουν ως προς το ΕΣΠΑ και δεν μεταφέρονται και οι εθνικοί πόροι που από την αρχή έχει εγκρίνει ο προϋπολογισμός.

**ΙΑΣΟΝΑΣ ΦΩΤΗΛΑΣ:** Μόνο ό,τι επιβάλλει ο νόμος του ’50.

**ΑΘΑΝΑΣΙΟΣ ΗΛΙΟΠΟΥΛΟΣ (Υφυπουργός Εργασίας, Κοινωνικής Ασφάλισης και Κοινωνικής Αλληλεγγύης):** Ακριβώς. Δηλαδή αυτό το οποίο μεταφέρεται είναι πλεονάζον και όχι ταμειακά διαθέσιμα. Δεν σχετίζεται σε τίποτα με την υλοποίηση προγραμμάτων.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Κύριε Υπουργέ και κύριε συνάδελφε, κύριε Κατσαφάδο, επιτρέψτε μου πριν μπούμε στην ερώτησή σας να ανακοινώσω ποιες ερωτήσεις δεν θα συζητηθούν.

Δεν θα συζητηθεί η τρίτη με αριθμό 11/19-7-2018 επίκαιρη ερώτηση πρώτου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Μωραΐτηπρος τον Υπουργό Περιβάλλοντος και Ενέργειας, με θέμα: «Συνεχίζεται το περιβαλλοντικό έγκλημα με την εγκατάσταση αιολικού πάρκου στα Ακαρνανικά όρη από την εταιρεία “Περγαντή Ακαρνανικών Α.Ε.”», μετά από συνεννόηση του κυρίου Υπουργού και του κυρίου Βουλευτή.

Επίσης δεν θα συζητηθεί η πέμπτη με αριθμό 1/12-7-2018 επίκαιρη ερώτηση πρώτου κύκλου του Βουλευτή Α΄ Πειραιώς του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στον Σκαραμαγκά».

Δεν θα συζητηθεί η τέταρτη με αριθμό 4/12-7-2018 επίκαιρη ερώτηση πρώτου κύκλου του Βουλευτή Καρδίτσας της Νέας Δημοκρατίας κ.Κωνσταντίνου Τσιάραπρος τον ΥπουργόΥγείας, με θέμα: «Λειτουργία Παιδιατρικής Κλινικής Γενικού Νοσοκομείου Καρδίτσας», λόγω κωλύματος του Υπουργού Υγείας κ. Παύλου Πολάκη. Αιτία: υπηρεσιακό ταξίδι του Υπουργού στη Θεσσαλονίκη.

Επίσης δεν θα συζητηθεί η δεύτερη με αριθμό 9/17-7-2018 επίκαιρη ερώτηση πρώτου κύκλου του Βουλευτή Β΄ Αθηνών της Δημοκρατικής Συμπαράταξης ΠΑΣΟΚ - ΔΗΜΑΡ κ. Ανδρέα Λοβέρδουπρος τον Υπουργό Εθνικής Άμυνας, με θέμα: «Ελληνικά Αμυντικά Συστήματα (ΕΑΣ)», λόγω κωλύματος του Αναπληρωτή Υπουργού Εθνικής Άμυνας κ. Φώτιου Κουβέλη. Αιτία: άσκηση παράλληλων κοινοβουλευτικών καθηκόντων.

Θα συζητηθεί τώρα η πρώτη με αριθμό 10/18-7-2018 επίκαιρη ερώτηση πρώτου κύκλου του Βουλευτή Α΄ Πειραιώς της Νέας Δημοκρατίας κ**.** Κωνσταντίνου Κατσαφάδουπρος τον ΥπουργόΠαιδείας, Έρευνας και Θρησκευμάτων, με θέμα: «Ανάγκη αντιμετώπισης του φαινομένου του bulling».

Στην ερώτηση θα απαντήσει ο Υπουργός Παιδείας, Έρευνας και Θρησκευμάτων κ. Κωνσταντίνος Γαβρόγλου.

Ορίστε, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Σας ευχαριστώ πολύ, κύριε Πρόεδρε.

Επιτρέψτε μου, ξεκινώντας, να εκφράσω τη βαθύτατή μου οδύνη για αυτά τα οποία έζησαν οι κάτοικοι της ανατολικής Αττικής, να εκφράσω τα θερμότατά μου συλλυπητήρια στις οικογένειες των θυμάτων, κάτι το οποίο, όμως, δεν νομίζω ότι απαλύνει τον πόνο τους.

Η σημερινή ημέρα είναι μια ημέρα που θρηνεί η Ελλάδα, όταν λίγα χιλιόμετρα από το κέντρο της Αθήνας έχουμε τόσες δεκάδες νεκρούς. Διότι ακόμα δεν ξέρουμε τον ακριβή αριθμό των θυμάτων και εύχομαι να μην επιβεβαιωθούν οι πληροφορίες και οι φήμες οι οποίες υπάρχουν. Όλοι θα αρχίσουμε να χύνουμε κροκοδείλια δάκρυα, όλοι θα δηλώσουμε τον θρήνο και την οδύνη μας, αλλά είναι πραγματικά ντροπή.

Και σήμερα, που είναι η ημέρα της αποκατάστασης της δημοκρατίας, η 24η Ιουλίου, πραγματικά αισθάνομαι ότι αυτό το κράτος κάηκε μαζί με όλους αυτούς τους πολίτες της ανατολικής Αττικής, μέσα από την ανυπαρξία του.

Και θέλω να πιστεύω, κύριε Πρόεδρε, ότι θα υπάρχει το ηθικό ανάστημα, ότι κάποιοι άνθρωποι –χωρίς να επιρρίψω ευθύνες σήμερα, γιατί σήμερα δεν είναι η ημέρα που θα συζητήσουμε τις ευθύνες- θα πρέπει να αναλάβουν το κόστος αυτής της ανυπαρξίας του κράτους, της ελλειμματικής δραστηριοποίησης του κράτους πάνω σε αυτά τα φαινόμενα. Πρέπει να δείξουμε και εν τοις πράγμασι ότι έχουμε ακόμα αυτές τις ηθικές αρχές που χαρακτηρίζουν τον Έλληνα και να αποδείξουμε ότι συμπάσχουμε με την κοινωνία.

Παρ’ όλα αυτά, όμως, σήμερα, αυτή τη μέρα, κύριε Υπουργέ, έρχομαι να συζητήσω μαζί σας ένα άλλο σημαντικό θέμα, ένα θέμα το οποίο αφορά τη νέα γενιά, τους νέους ανθρώπους, καθώς πριν από λίγες μέρες ένας έφηβος έβαλε τέλος στη ζωή του, γιατί σύμφωνα με πληροφορίες υπήρξε θύμα σχολικού εκφοβισμού.

Αυτό το τραγικό γεγονός έρχεται να προστεθεί σε μια σειρά από παρόμοια περιστατικά, τα οποία πραγματικά μας δείχνουν την απουσία –αν θέλετε- ενός εθνικού σχεδίου δράσης, αντιμετώπισης και πρόληψης του σχολικού εκφοβισμού, ο οποίος υπάρχει στη χώρα μας.

Και φυσικά, ο σχολικός εκφοβισμός δεν είναι ένα καινούργιο φαινόμενο, υπάρχει εδώ και πολλές δεκαετίες. Οι οικονομικές συνθήκες, οι κοινωνικές συνθήκες, η τεχνολογία –αν θέλετε- είναι αυτές, όμως, που το έχουν αναδείξει το τελευταίο χρονικό διάστημα.

Ούτως ή άλλως, προς επίρρωση όλων αυτών που λέω, πριν από μερικά χρόνια το «Χαμόγελο του Παιδιού» είχε κάνει μία πανευρωπαϊκή έρευνα, η οποία δυστυχώς ανάδειξε ότι στη χώρα μας ότι το 1/3 των Ελληνόπουλων έχει πέσει θύμα λεκτικής, σωματικής ή διαδικτυακής βίας, πράγμα το οποίο μας κατατάσσει στην τέταρτη θέση επί συνόλου σαράντα εννέα χωρών σε όλη την Ευρώπη. Είναι πολύ δύσκολες οι συνθήκες και είναι ένα πάρα πολύ σημαντικό θέμα.

Το 2013 λειτούργησε το παρατηρητήριο για την πρόληψη της σχολικής βίας και τον εκφοβισμό. Αυτό το παρατηρητήριο είχε ως αποστολή τον προγραμματισμό, τον σχεδιασμό, τον έλεγχο όλων αυτών των δραστηριοτήτων που πρέπει να γίνονται μέσα σε ένα σχολείο, ούτως ώστε να προλαμβάνουμε και να μην είμαστε στη λογική μόνο του να θεραπεύουμε .

Ιδιαίτερα σημαντικό ρόλο βέβαια, μαζί με την οικογένεια και την κοινωνία, παίζει και ο εκπαιδευτικός. Κύριε Υπουργέ, θα ήθελα εδώ να σας πω ότι υπάρχει ο θεσμός της συμβουλευτικής, ο οποίος στηρίζεται πάνω στον εκπαιδευτικό και σε άλλες χώρες έχει δώσει σημαντικές λύσεις σε αυτό το θλιβερό φαινόμενο.

Σας ρωτώ, λοιπόν, κύριε Υπουργέ, με αφορμή άλλον έναν νέο που έφυγε πολύ σύντομα από τη ζωή, τι έχει γίνει με το παρατηρητήριο, ποια είναι τα αποτελέσματά του, ποιες είναι οι δράσεις του, αν είναι σε λειτουργία, ποια είναι η γνώμη σας σε σχέση με τον θεσμό της συμβουλευτικής, αν έχετε προγραμματίσει κάποιες άλλες δράσεις, τις οποίες εμείς τυχόν δεν ξέρουμε, αν έχετε βγάλει κάποια καμπάνια μέσα από το διαδίκτυο ή κάποιο φυλλάδιο ενημέρωσης. Τι σκοπεύετε να κάνετε και τι έχετε κάνει μέχρι τώρα αναφορικά με αυτό το φλέγον ζήτημα, ένα ζήτημα που αποτελεί ταμπού, αν θέλετε, ακόμα και σήμερα στην ελληνική κοινωνία, αλλά ένα ζήτημα το οποίο έχει μεγάλες διαστάσεις.

Σας ευχαριστώ πολύ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε συνάδελφε.

Κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Σήμερα είναι μία εξαιρετικά δύσκολη ημέρα, μία ημέρα που η σκέψη μας είναι στους συμπολίτες μας που χάθηκαν και στις οικογένειές τους, αλλά και στη συνολική τραγική κατάσταση που έχει δημιουργηθεί σε αυτές τις περιοχές.

Κύριε Πρόεδρε, συμφωνώ απολύτως με αυτό που μεταφέρατε και ως άποψη του Προέδρου της Βουλής, ότι δηλαδή η Βουλή δεν μπορεί να διακόπτει τις εργασίες της παρά τις πολύ σοβαρές τέτοιες δυσκολίες.

Σήμερα αυτό που προέχει -και θα παρακαλούσα και τον συνάδελφο να δεχθεί αυτή την προσέγγιση- είναι η ενότητα του λαού μας, η αλληλεγγύη και κυρίως η σιωπή και ο σεβασμός σε αυτούς που χάθηκαν και τις οικογένειές τους. Και πρέπει να υπάρχει σιωπή και σεβασμός γι’ αυτό το νέο παιδί και την οικογένειά του που έζησαν αυτή την ανείπωτη τραγωδία, στην οποία αναφερθήκατε και εσείς.

Πριν δώσω κάποια στοιχεία για να απαντήσω στα ερωτήματά σας, θέλω να πω ότι οι εκπαιδευτικοί μας, με δική τους πρωτοβουλία, σήμερα το πρωί πήγαν σε αυτές τις περιοχές, έγινε έλεγχος των σχολείων και διαπιστώθηκε ότι τα σχολεία μας είναι σε καλή κατάσταση, εκτός από το ΕΠΑΛ Ραφήνας που έχει μία σοβαρή ζημιά στη στέγη, την οποία θα αρχίσουμε άμεσα να αντιμετωπίζουμε, ώστε τον Σεπτέμβριο να είναι έτοιμο το σχολείο. Όπως σας είπα, αυτό έγινε με πρωτοβουλία των εκπαιδευτικών μας. Αύριο θα ξέρουμε περισσότερα και μεθαύριο ακόμη περισσότερα.

Τώρα όσον αφορά το θέμα που θίγετε, είναι ένα εξαιρετικά σοβαρό ζήτημα, το οποίο έχει διεθνείς διαστάσεις. Είναι ένα πρόβλημα που αντιμετωπίζουν τα σχολεία σε πάρα πολλές χώρες, σχεδόν σε όλες. Είναι ένα πρόβλημα που δεν μπορεί να λυθεί με βραχυπρόθεσμα μέτρα.

Αυτό που εμείς προσπαθούμε να κάνουμε είναι, πρώτον, να αναγνωρίσουμε τα πολλαπλά πρόσωπα της βίας και του bulling, διότι δεν είναι ένας συγκεκριμένος τρόπος που ασκείται αυτή η βία από νέα παιδιά προς άλλα νέα παιδιά. Αυτό θεωρούμε ότι πρέπει να γίνει με μία πίστη πως ανεξάρτητα από φύλο και καταγωγή όλοι πρέπει να έχουν τις ίδιες ευκαιρίες, με ελεύθερη δωρεάν πρόσβαση στη γνώση και πρέπει το σχολείο να έχει ως πρόνοια την αντιμετώπιση και αυτού το προβλήματος.

Βεβαίως για να μπορέσουμε να τα κάνουμε όλα αυτά, βρισκόμαστε σε συνεχή συνεργασία με το Ινστιτούτο Εκπαιδευτικής Πολιτικής, που μας έχει προτείνει ένα σύνολο προγραμμάτων.

Θα γνωρίζετε, ελπίζω, ότι για πρώτη φορά φέτος, το 2018, καθιερώσαμε την 6η Μαρτίου ως «Πανελλήνια Σχολική Ημέρα κατά της Βίας στο σχολείο». Ο κίνδυνος με τέτοιου είδους πρωτοβουλίες είναι να πρόκειται για μια γραφειοκρατική ρύθμιση. Όμως, εμείς θεωρούμε ότι με τις προτάσεις που έχουμε κάνει, δηλαδή με ένα σύνολο προτάσεων και βοηθημάτων που έχουμε δώσει στους εκπαιδευτικούς, αυτό δεν ισχύει, καθώς εκείνη την ημέρα ειδικά έγιναν πολλές εκδηλώσεις γύρω απ’ αυτά τα ζητήματα.

Μάλιστα, όταν λέω «γύρω απ’ αυτά τα ζητήματα», πρέπει να είναι σαφή και τα ακροατήρια που πρέπει να ζυμώνονται με αυτά τα θέματα. Και εδώ πια δεν είναι μόνο οι μαθητές και οι μαθήτριες, αλλά είναι και οι γονείς τους, γιατί, όπως θα πω και παρακάτω, το θέμα του bullying, το θέμα της βίας, δεν περιορίζεται μόνο στα σχολεία. Αυτό, ενδεχομένως, να είναι ένα από τα πιο σοβαρά προβλήματά μας που έχει να αντιμετωπίσει η κοινωνία.

Γνωρίζετε τη θεματική εβδομάδα που έχουμε καθιερώσει στο γυμνάσιο. Στη θεματική εβδομάδα ένα από τα ζητήματα που εμείς ζητάμε να αναδειχθεί είναι και το θέμα της αντιμετώπισης τέτοιου είδους συμπεριφορών στα σχολεία. Δεν θα σας διαβάσω το σύνολο των εγκυκλίων και των πρωτοβουλιών που έχουμε αρχίσει να υλοποιούμε. Έχουμε ακόμα πολλά να κάνουμε, αλλά, πιστέψτε με, ήδη από προηγούμενες κυβερνήσεις –για να είμαι και δίκαιος- αυτός ο προβληματισμός άρχισε να καθιερώνεται στα σχολεία και εμείς με τις πρωτοβουλίες που έχουμε πάρει τα τελευταία τρία χρόνια, με αποκορύφωμα και την καθιέρωση αυτής της ειδικής ημέρας, έχουμε εισαγάγει πάρα πολλές δράσεις που βοηθούν και τους εκπαιδευτικούς, γιατί έχουμε αντίστοιχα προγράμματα για τους εκπαιδευτικούς.

Βεβαίως θέλουμε να διευκολύνουμε αυτή τη συζήτηση που ξέρετε ότι δεν είναι εύκολη, διότι είναι μια συζήτηση που πρέπει να γίνεται όχι μόνο με τα θύματα, αλλά και με τους θύτες και όχι μόνο με τους γονείς των θυμάτων, αλλά και με τους γονείς των θυτών. Άρα, είναι ένα εξαιρετικά περίπλοκο θέμα για το οποίο νομίζουμε ότι έχουν γίνει αρκετά βήματα και, βεβαίως, πρόθεσή μας είναι αυτά να συνεχιστούν.

Στη δευτερολογία μου θα θίξω και ορισμένα επιπλέον θέματα.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε Υπουργέ.

Ορίστε, κύριε Κατσαφάδο, έχετε τον λόγο.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ:** Ευχαριστώ και πάλι, κύριε Πρόεδρε.

Κύριε Υπουργέ, σε ό,τι έχει να κάνει με τις καταστροφικές πυρκαγιές, όπως είδατε, εγώ δεν μίλησα για αναζήτηση ευθυνών, αλλά δεν θέλω να μείνουμε σ’ αυτό το οποίο είπατε, γιατί σύσσωμες όλες οι πλευρές του Κοινοβουλίου θα εκφράσουν την οδύνη, την απογοήτευση, τη λύπη τους, τη βαθιά τους θλίψη, τα συλλυπητήριά τους, όπως γίνεται πάντοτε σε όλες τις τραγωδίες και τις καταστροφές, μέχρι να έρθει η επόμενη. Οπότε, αυτό το οποίο αισθάνομαι και έπρεπε να δηλώσω σήμερα στην Ολομέλεια, είναι ότι, επιτέλους, περιμένω να δω και κάτι. Αυτό ήθελα να πω σε ό,τι έχει να κάνει με τις φωτιές.

Σε ό,τι έχει να κάνει με τον ενδοσχολικό εκφοβισμό –με το bullying, όπως έχει πλέον διαδοθεί- αυτό είναι ένα πρόβλημα, κύριε Υπουργέ, το οποίο αγγίζει τη βάση της ελληνικής κοινωνίας και κυρίως τη νέα γενιά. Πραγματικά, σ’ αυτή τη συζήτηση –κι εγώ έκανα αυτή την ερώτηση, για να ανοίξει αυτή η συζήτηση- θεωρούσα ότι θα πρέπει να δημιουργηθεί και μια διακομματική επιτροπή, αν θέλετε. Είναι ένα πρόβλημα το οποίο δεν έχει χρώμα και νομίζω ότι υπάρχει κοινός τόπος για να μπορέσουμε να συμφωνήσουμε όλοι πάνω σ’ αυτό. Ούτως ή άλλως, αυτό μας έχουν δείξει και οι υπόλοιπες χώρες που το έχουν αντιμετωπίσει και προσπαθούν να το αντιμετωπίσουν με ακόμα καλύτερους τρόπους, όπως είναι η Νορβηγία, η Σουηδία ή η Αμερική.

Επιτρέψτε μου, όμως, να πω ότι με την 6η Μαρτίου και μόνο δεν λύνεται το πρόβλημα, γιατί ξέρετε ότι πολλές φορές όλες αυτές οι επετειακές εκδηλώσεις είναι εκδηλώσεις για να μην πηγαίνουν οι μαθητές στο μάθημα, για να γλιτώνουν το μάθημα. Όλοι έχουμε περάσει από τα θρανία και ξέρουμε πώς λειτουργούν όλες αυτές οι εκδηλώσεις ή όλοι αυτοί οι θεσμοί.

Νομίζω, λοιπόν, κύριε Υπουργέ, ότι έχουμε να κάνουμε ακόμα πάρα πολλά στο συγκεκριμένο θέμα. Νομίζω ότι έχουμε να κάνουμε πάρα πολλά ως γονείς, ως κοινωνία, ως εκπαιδευτική κοινότητα. Χρωστάμε πάρα πολλά να κάνουμε ακόμα στους μαθητές και στη νέα γενιά αυτής της χώρας.

Είναι πάρα πολύ εύκολο να αρχίσουμε και να εφαρμόζουμε πράγματα. Εγώ θα σας πω κάτι πάρα πολύ απλό. Γιατί δεν έχει εκδοθεί ένα ανώνυμο ερωτηματολόγιο για να μπορέσουμε πρωτογενώς, αν θέλετε, σε όλα τα σχολεία να δούμε τη δραματική κατάσταση η οποία υπάρχει; Θα πρέπει να πλησιάσουμε. Γιατί δεν έχουμε δημιουργήσει κάποια συμβουλευτικά κέντρα, κάποια άμεση γραμμή ενημέρωσης για να πάρει τηλέφωνο ο μαθητής ή να πάρει ο γονιός είτε του θύματος είτε του θύτη, όπως πολύ σωστά είπατε, και να αναφέρει αυτά τα περιστατικά;

Νομίζω ότι πρέπει να προχωρήσουμε σε πιο δραστικά μέτρα, κύριε Υπουργέ. Νομίζω ότι αυτή πρέπει να είναι και η βούληση η δική σας, αλλά είναι και η δική μας βούληση. Το χρωστάμε σε αυτά τα παιδιά. Το χρωστάμε στην κοινωνία. Χρωστάμε στην κοινωνία να παραδώσουμε καλύτερους ανθρώπους. Νομίζω ότι αν μπορέσουμε να δημιουργήσουμε όλες αυτές τις δομές, οι οποίες είναι απαραίτητες, και αν μπορέσουμε να εφαρμόσουμε όλες αυτές τις πρακτικές, οι οποίες με επιτυχία εφαρμόζονται στο εξωτερικό, θα μπορέσουμε να το πετύχουμε.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Ξέρετε, δεν είναι νομοθετικό το θέμα. Στην Ελλάδα δεν πάσχουμε από νόμους, κύριε Υπουργέ. Πάσχουμε από τη σωστή εφαρμογή των νόμων. Πάσχουμε από το να μπορέσουμε να ξεπεράσουμε τη γραφειοκρατία, πάσχουμε από το να μπορέσουμε να ξεπεράσουμε ταμπού και προκαταλήψεις, να κοιτάξουμε το πρόβλημα κατάματα και να έχουμε την τόλμη να το αντιμετωπίσουμε.

Δυστυχώς, ενώ ξέρετε ότι αυτό το πρόβλημα έχει πάρει ανησυχητικές διαστάσεις και στη χώρα μας, παρατηρείται αυτό το φοβικό σύνδρομο και στην κοινωνία και στην εκπαιδευτική κοινότητα και μέσα στα σπίτια των θυτών και μέσα στα σπίτια των θυμάτων. Εμείς, όμως, οφείλουμε να το αναδείξουμε και να μπορέσουμε να το καταπολεμήσουμε και να το ξεπεράσουμε.

Αυτόν τον στόχο είχε η συγκεκριμένη ερώτηση, κύριε Υπουργέ. Θα ήθελα βέβαια, να μου πείτε τι γίνεται με το παρατηρητήριο, ποια είναι τα αποτελέσματα και αν συνεχίζει να λειτουργεί. Πραγματικά, με πολύ ενδιαφέρον θα ήθελα να δω και όλες αυτές τις ενέργειες, τις οποίες έχετε κάνει και όλες αυτές τις δράσεις σε σχέση με το bullying. Περιμένω να τις ακούσω στη δευτερολογία σας.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Ευχαριστώ, κύριε συνάδελφε.

Ορίστε, κύριε Υπουργέ, έχετε τον λόγο.

**ΚΩΝΣΤΑΝΤΙΝΟΣ ΓΑΒΡΟΓΛΟΥ (Υπουργός Παιδείας, Έρευνας και Θρησκευμάτων):** Το παρατηρητήριο πράγματι, είχε συμβάλει θετικά. Όμως, νομίζουμε ότι η έκταση του προβλήματος και οι δυνατότητες παρέμβασης έχουν υπερβεί τις δυνατότητες του παρατηρητηρίου και άρα, έχουμε αξιοποιήσει τα συμπεράσματα του παρατηρητηρίου και κάναμε τα πρόσθετα μέτρα που σας είπα.

Κοιτάξτε, μάλλον δεν έγινε κατανοητό. Δεν είναι ότι καθιερώσαμε μία μέρα, όπως υπαινιχθήκατε, όπου τα παιδιά δεν θα πηγαίνουν σχολείο και τα λοιπά. Είναι μια μέρα, που επιβάλλεται στο κάθε σχολείο να σχεδιάσει ένα σύνολο δραστηριοτήτων γύρω από αυτό το θέμα. Το δεύτερο είναι το σύνολο των δραστηριοτήτων, που πραγματικά, δεν έχει κανένα νόημα να σας απαριθμήσω, κυρίως γύρω από συγκεκριμένες δράσεις ευαισθητοποίησης και των γονιών και των εκπαιδευτικών, αλλά και των παιδιών.

Το επόμενο θέμα -και δυστυχώς, εκεί δεν είχαμε τη θετική ανταπόκριση της Νέας Δημοκρατίας- είναι ο νόμος που πρόσφατα ψηφίσαμε για τις υποστηρικτικές δομές της εκπαίδευσης, όπου τα Περιφερειακά Κέντρα Εκπαιδευτικού Σχεδιασμού και τα Κέντρα Εκπαιδευτικής και Συμβουλευτικής Υποστήριξης, τα ΠΕΚΕΣ και τα ΚΕΣΥ δηλαδή, θα έχουν σαν συστατικό στοιχείο των δραστηριοτήτων τους και ένα σύνολο προγραμμάτων και ειδικών -γιατί αναφερθήκατε και σε ειδικούς- γι’ αυτά τα ζητήματα.

Όμως, κύριε Κατσαφάδο, υπάρχουν και ορισμένα άλλα θέματα, για τα οποία πρέπει να συνεννοηθούμε ως κόμματα πια, όχι για συγκεκριμένες ρυθμίσεις, αλλά για το πώς θα μιλήσουμε στην κοινωνία. Διότι αυτό που είναι το πιο σοβαρό πρόβλημα από όλα, είναι ότι υπάρχει βία στην κοινωνία. Και το χειρότερο είναι ότι υπάρχει εξοικείωση με τη βία.

Αν από περιέργεια πάτε σε κάποιο video store να πάρετε παιχνίδια για παιδιά, θα δείτε πόσοι σκοτωμοί υπάρχουν στην τεράστια πλειοψηφία αυτών των παιχνιδιών. Θεωρεί κανείς ότι αυτά είναι καρτούν, που πατάς κουμπιά και σκοτώνεις ανθρώπους. Είναι ένα είδος εξοικείωσης με αυτά τα πράγματα. Δείτε τις ειδήσεις, δείτε τα φιλμ. Κάθε βράδυ καταλαβαίνω ότι αν δει κανείς διάφορα έργα και σίριαλ και τα λοιπά, είναι γύρω από θέματα βίας, είναι γύρω από θέματα εξοικείωσης με τη βία.

Να σας πω και κάτι ακόμα; Υπάρχει, δυστυχώς, μια γενικευμένη αντίληψη ότι η μαγκιά είναι καλό πράγμα. Λοιπόν, η μαγκιά είναι ένα από τα αρνητικότερα σημεία σε μια κοινωνία. Δεν μπορεί να περνάμε με κόκκινο. Δεν μπορεί να πηγαίνουμε σε μονόδρομο αντίθετα. Δεν μπορεί το μηχανάκι να κινείται ή να είναι παρκαρισμένο πάνω στα πεζοδρόμια και να μην μπορούν να περάσουν άνθρωποι με ειδικές ανάγκες. Όλα αυτά συνιστούν μικρά κομματάκια, όπου το σύνολό τους είναι μια βία, της οποίας αποδέκτης είναι ο πολίτης, αποδέκτης είναι οι οικογένειες, αποδέκτης είναι η μητέρα με το καροτσάκι, που δεν έχει πώς να πάει το παιδί κ.λπ..

Λέω, λοιπόν, ότι ως κόμματα –είμαι βέβαιος ότι σε αυτό δεν έχουμε καμμία διαφωνία- θα πρέπει να αρχίσουμε έναν αγώνα, ώστε η κοινωνία να δει αυτά τα πράγματα και να μπορέσει να πάρει τα μέτρα της. Εκεί να έρθουν τα κόμματα πράγματι και να δούμε τι μπορούν να νομοθετήσουν. Όμως, δυστυχώς, όπως καλά γνωρίζετε και εσείς, οι νοοτροπίες δεν αλλάζουν με νόμους. Οι νοοτροπίες αλλάζουν με την εκπαίδευση και με τη συμπεριφορά των ίδιων των κομμάτων για διάφορα πράγματα, που γίνονται.

Σε αυτή τη λογική έχουμε αποφασίσει στο Υπουργείο Παιδείας από το νέο σχολικό έτος, δηλαδή από τον Σεπτέμβριο, να ανοίξουμε δύο μεγάλες συζητήσεις στα σχολεία μας, οι οποίες δεν θα είναι μόνο στα σχολεία, αλλά θα είναι και με τους γονείς και με την κοινωνία ολόκληρη. Η μια συζήτηση είναι γύρω από τα θέματα βίας, την οποία είχαμε προγραμματίσει πολύ νωρίτερα από το τραγικό γεγονός με τον νέο στον οποίο αναφερθήκατε.

Το δεύτερο είναι μια συζήτηση, που πρέπει να γίνει για τα κινητά. Όπως ξέρετε, απαγορέψαμε τη χρήση των κινητών. Όμως, αυτό δεν πρέπει να είναι ένα μέτρο γραφειοκρατικό και να αρχίσει ο κάθε διευθυντής, ο κάθε δάσκαλος, να ψάχνει τις τσάντες, κ.λπ.. Εδώ πρέπει να πειστούν γονείς, παιδιά, εκπαιδευτικοί γι’ αυτή τη λειτουργία και την εφαρμογή αυτού του μέτρου. Είναι δύο θέματα, που δεν σχετίζεται άμεσα το ένα με το άλλο. Είναι δύο τεράστια ζητήματα για τα οποία από τον Σεπτέμβριο θα αρχίσει μια μεγάλη συζήτηση και στα σχολειά μας και στην κοινωνία.

Σας ευχαριστώ.

**ΠΡΟΕΔΡΕΥΩΝ (Σπυρίδων Λυκούδης):** Σας ευχαριστώ, κύριε Υπουργέ.

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Στο σημείο αυτό, έχω την τιμή να ανακοινώσω στο Τμήμα ότι ο Υπουργός Δικαιοσύνης, Διαφάνειας και Ανθρωπίνων Δικαιωμάτων διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύει, την 20-7-2018:

Δύο ποινικές δικογραφίες, που αφορούν στον Υπουργό Εξωτερικών κ. Νικόλαο Κοτζιά, ποινική δικογραφία που αφορά στον Αναπληρωτή Υπουργό Υγείας κ. Παύλο Πολάκη, ποινική δικογραφία που αφορά στους πρώην Υπουργούς κ.κ.: α) Μιχάλη Λιάπη, β) Κωστή Χατζηδάκη, γ) Ευριπίδη Στυλιανίδη, δ) Δημήτρη Ρέππα, ε) Γιώργο Αλογοσκούφη, στ) στον πρώην Υφυπουργό Πέτρο Δούκα και στις 24-7-2018 ποινική δικογραφία που αφορά στους πρώην Υπουργούς κατά τα έτη 2013 έως τον Μάιο του 2015: α) Οικονομικών, β) Δικαιοσύνης, Διαφάνειας και Ανθρωπίνων Δικαιωμάτων, γ) Δημόσιας Τάξης και Προστασίας του Πολίτη.

Επίσης, έχω την τιμή να ανακοινώσω στο Τμήμα το δελτίο των επικαίρων ερωτήσεων της Πέμπτης 26 Ιουλίου 2018.

ΕΠΙΚΑΙΡΕΣΕΡΩΤΗΣΕΙΣ(Άρθρο 29 παράγραφος 1 και 130 παράγραφος 8 του Κανονισμού της Βουλής)

1. Η με αριθμό 14/23-7-2018 επίκαιρη ερώτηση της Βουλευτού Αιτωλοακαρνανίας του Συνασπισμού Ριζοσπαστικής Αριστεράς κ. Μαρίας Τριανταφύλλου προς τον Υπουργό Παιδείας, Έρευνας και Θρησκευμάτων, με θέμα: «Συγχωνεύσεις σχολικών μονάδων στο Νομό Αιτωλοακαρνανίας που προκαλούν αντιδράσεις».

2. Η με αριθμό 15/23-7-2018 επίκαιρη ερώτηση της Βουλευτού Σερρών της Νέας Δημοκρατίας κ. Φωτεινής Αραμπατζή προς την Υπουργό Πολιτισμού και Αθλητισμού, με θέμα: «Κίνδυνος απένταξης από το ΕΣΠΑ/ΣΕΣ 2014-2020 των έργων της Αμφίπολης, λόγω κωλυσιεργίας του Υπουργείου Πολιτισμού».

3. Η με αριθμό 12/19-7-2018 επίκαιρη ερώτηση του Ε΄ Αντιπροέδρου της Βουλής και Βουλευτή Δωδεκανήσου της Δημοκρατικής Συμπαράταξης ΠΑΣΟΚ - ΔΗΜΑΡ κ. Δημητρίου Κρεμαστινού προς τον Υπουργό Υποδομών και Μεταφορών, με θέμα: «Ταλαιπωρία των επιβατών στο Αεροδρόμιο “Διαγόρας” της Ρόδου».

4. Η με αριθμό 13/20-7-2018 επίκαιρη ερώτηση του Βουλευτή Α΄ Πειραιά του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εθνικής Άμυνας, με θέμα: «Καζάνι έτοιμο να εκραγεί το κρατίδιο των Σκοπίων».

5. Η με αριθμό 16/23-7-2018 επίκαιρη ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Σάκη Βαρδαλή προς τον Υπουργό Αγροτικής Ανάπτυξης και Τροφίμων, με θέμα: «Καταστροφικές ζημιές από ασθένεια στις καπνοκαλλιέργειες της Περιφερειακής Ενότητας Ροδόπης».

6. Η με αριθμό 1/12-7-2018 επίκαιρη ερώτηση του Βουλευτή Α΄ Πειραιά  του Λαϊκού Συνδέσμου - Χρυσή Αυγή κ. Νικολάου Κούζηλου προς τον Υπουργό Εσωτερικών, με θέμα: «Ανεξέλεγκτη η κατάσταση στο κέντρο φιλοξενίας προσφύγων στο Σκαραμαγκά.»

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Σπυρίδων Λυκούδης):** Με τη συναίνεση του Τμήματος και ώρα 17.38΄ λύεται η συνεδρίαση για την Πέμπτη 26 Ιουλίου 2018 και ώρα 9.30΄, με αντικείμενο εργασιών του Τμήματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υγείας: «Κύρωση συμβάσεων μεταξύ του Ελληνικού Δημοσίου και του Γενικού Νοσοκομείου Χανίων και της Επιτροπής Εκτελεστών Διαθήκης Γ.Γ. Μαλινάκη και του Γενικού Νοσοκομείου Κεφαλληνίας και των Εκτελεστών της διαθήκης της Μαρίας (Μάρης) Βεργωτή αντίστοιχα», σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**